Drankbedryf wil help, 'maar regering weerhou trauma-data' | Netwerk24
Deur Francois Williams 13 Julie 2020 13:30
Drankwinkels se deure is sedert Maandag weer gesluit. Foto: Jaco Marais
Maar dit vereis gesondheids- en alkoholverwante inligting van private en staatshospitale en klinieke, en die regering het hierdie syfers nog nooit met die bedryf gedeel nie.
Só het die Suid-Afrikaanse drankbedryf op die regering se jongste beskuldigings gereageer dat hospitale se ongevalle- en hoësorgeenhede nie genoeg beddens vir Covid-19-pasiënte het nie omdat drankverkope weer toegelaat is.
Die hernude verbod op drankverkope is 'n potensiële ramp vir die bedryf en verbruikers weens die verwagte werkverliese, het die bedryf Maandag in 'n gesamentlike verklaring gesê, wat deur die Nasionale Drankhandelaarsraad, die Suid-Afrikaanse Drankhandelsnaameienaarsvereniging, die Biervereniging van Suid-Afrika, Vinpro, die Drankhandelaarsvereniging van Suid-Afrika en vervaardigers uitgereik is.
Ondanks die bedryf se skakeling met die regering en veral die departement van handel, nywerheid en mededinging oor die afgelope maand om te sorg dat die bedryf by die beperkings op handelsdae en -ure hou, is die bedryf nooit vooraf oor die jongste verbod gewaarsku nie.
Die bedryf het geen geleentheid gekry om met die nasionale Covid-19-bevelsraad te konsulteer voordat die besluit geneem is nie. Die onmiddellike logistieke probleme wat die besluit vir verskaffers, verspreiders en kleinhandelaars inhou, is glad nie in ag geneem nie.
Volgens die bedryf is hy bereid om met die regering saam te werk om gedragsveranderings aan te moedig wat drankverbruik betref en het laas op 6 Julie met die regering daaroor geskakel, maar wag nou nog op reaksie.
Die bedryf het intussen R18 miljard se inkomste verloor, en daardeur het die regering R3,4 miljard se belasting verbeur. Die regering verloor ook belastinginkomste weens die groei in die verkoop van onwettige drank waarop geen belasting betaal word nie.
Soos gesien in die aanvanklike drankverbod aan die begin van die inperking sal verdere perke op drankverkope die onwettige mark stimuleer. Dit skep ook veiligheidsrisiko's vir drankhandelaars. Die onwettige mark doen meestal onbeheers sake en die regering kan dit nie reguleer nie.
As die regering die drankverbod wil laat werk, sal hy wetstoepassing in die onwettige deel van die drankmark moet verskerp, sê die bedryf.
In reaksie op die regering se kritiek dat drankverbruik tot ongelukke en aanrandings lei wat hospitale onnodig besig hou, sê die bedryf 'n beter benadering sou wees om op probleem-drankverbruik te fokus om langtermyn- en volhoubare verandering te bereik. Die huidige verbod het 'n aansienlik negatiewe ekonomiese impak en kon minder skade berokken het, maar met dieselfde verligting van die las op die gesondheidsorgstelsel.
Die bedryf meen 'n beter manier sou wees om ingrypings in te stel en beleid af te dwing om geslagsgeweld aan te pak, streng op te tree teen dronkbestuur en dronk voetgangers, met praktiese steun in samewerking met die departement van vervoer en die Padverkeersbestuurskorporasie en om teen onwettige drankhandel op te tree.
Die mense wat die ergste deur die verbod getref word, is die byna 1 miljoen werkers in die drankbedryf, en veral die kleiner drankhandelaars, wynkelders en taverne-eienaars.